3. ลักษณะการประกอบธุรกิจ

3.1 การเปลี่ยนแปลงและพัฒนาการที่สำคัญ

(ก) การเปลี่ยนแปลงอำนาจในการควบคุมบริษัท

- ไม่มี -

(ข) ลักษณะการประกอบธุรกิจในปีที่ผ่านมา

  บริษัทมีแผนการในการขยายตลาดในการประกอบธุรกิจด้านสินค้าและบริการต่าง ๆ
  ของบริษัทไปยังต่างประเทศ
  โดยในปีที่ผ่านมามุ่งเน้นการขยายตลาดไปยังประเทศเพื่อนบ้านที่มีอัตราการเติบโต
  ทางเศรษฐกิจที่สูง เช่น ประเทศเวียดนาม มาเลเซีย และ พม่า เป็นต้น ทั้งนี้
  ในการขยายตลาดและธุรกิจของบริษัทในปีที่ผ่านมานั้น
  บริษัทดำเนินการทั้งในรูปแบบของการจัดตั้งบริษัทและสำนักงานในต่างประเทศและการเข้าซื้อกิจการบริษัทต่าง
  ๆ ในประเทศเป้าหมาย
  เพื่อขยายธุรกิจส่วนแบ่งการตลาดของสินค้าและบริการของบริษัทในภูมิภาคใกล้เคียงอย่างรวดเร็ว
  โดยผ่านทั้งช่องทางของการส่งออก และการแต่งตั้งบริษัทย่อย และ/หรือ
  บริษัทร่วมทุนในต่างประเทศเป็นตัวแทนจำหน่าย ตลอดจนการขยายฐานการผลิต
  ไปยังต่างประเทศ เช่น ธุรกิจผลิตบรรุภัณฑ์แก้ว เป็นต้น

  นอกจากนี้ บริษัทยังให้ความสนใจในธุรกิจที่เกี่ยวข้องกับสินค้าและบริการที่บริษัทประกอบธุรกิจ
  อยู่แล้ว ทั้งธุรกิจต้นน้ำและปลายน้ำ กล่าวคือ ธุรกิจการผลิตสินค้าซึ่งเป็นวัตถุดิบหลัก และ/หรือ
  ธุรกิจ ที่เป็นช่องทางในการจัดจำหน่าย สินค้าและบริการของบริษัทเพื่อเป็นการลดต้นทุนการผลิต
  เพิ่มช่องทางกระจายสินค้า และเพิ่มส่วนแบ่งตลาดอีกด้วย

(3) การเปลี่ยนแปลงโครงสร้างการถือหุ้น การจัดการ
    หรือการประกอบธุรกิจมีการเปลี่ยนแปลงอย่างมีนัยสำคัญในช่วง 3 ปีที่ผ่านมา

  จากการปรับโครงสร้างองค์กรในปี 2551 เป็นต้นมา บริษัทซึ่งเดิมมีโครงสร้างเป็นบริษัทลงทุน
  หรือ Holding Company ปัจจุบันฝ่ายการตลาดและฝ่ายขายของบริษัท เบอร์ลี่ ยุคเกอร์ จำกัด
  (มหาชน)
  ทำหน้าที่ดำเนินงานด้านการตลาดและจัดจำหน่ายให้กับสินค้าของบริษัทที่ผลิตจากแต่ละกลุ่มสินค้าและบริการของบริษัท
  รวมทั้งทำการตลาดและจัดจำหน่ายสินค้าให้คู่ค้าแทนการดำเนินงานแบบเดิมที่
  ฝ่ายการตลาดและฝ่ายขายอยู่รวมกันกับฝ่ายผลิต
  ซึ่งการปรับโครงสร้างก่อให้เกิดประโยชน์ในเรื่องการบริหารจัดการทรัพยากรร่วมกัน ทั้งนี้
  การดำเนินธุรกิจในกลุ่มสินค้าและบริการของบริษัท แบ่งออกเป็น 4 กลุ่ม คือ 1)
  กลุ่มสินค้าและบริการทางอุตสาหกรรม 2) กลุ่มสินค้าและบริการทางอุปโภคและบริโภค 3)
  กลุ่มสินค้าและบริการทางเวชภัณฑ์และเทคนิค และ 4) กลุ่มธุรกิจต่างประเทศและอื่น ๆ
  ทำให้บริษัท
  มีรายได้จากการทำกิจกรรมทางธุรกิจนอกเหนือจากผลตอบแทนด้านการลงทุนในฐานะบริษัทลงทุน
  หรือ Holding Company เพียงอย่างเดียว (รายละเอียดปรากฎตามข้อมูลส่วนที่ 1.7
  โครงสร้างเงินทุน)

3.2 ภาพรวมการประกอบธุรกิจของบริษัท บริษัทย่อย และบริษัทร่วม

บริษัทมุ่งเน้นการพัฒนาผลิตภัณฑ์ใหม่สู่ตลาดอย่างสม่ำเสมอ
เพื่อที่จะสามารถตอบสนองความต้องการของลูกค้า และโอกาสทางการตลาด
พร้อมกับเพิ่มคุณภาพการบริการเพื่อสร้างความพึงพอใจให้กับลูกค้า และรองรับการขยายธุรกิจ
ด้วยการเสริมสร้างความสามารถของบุคลากรหลักให้มีศักยภาพและความแข็งแกร่ง
ให้สามารถผลักดันเป้าหมายเชิงกลยุทธ์ให้สำเร็จลุล่วงได้อย่างมีประสิทธิภาพ
โดยโครงสร้างรายได้ของบริษัทในอนาคต ยังคงมาจากทุกกลุ่มธุรกิจ

ทางด้านการขยายตลาด บริษัทมีแผนการในการขยายสินค้าและบริการของบริษัทไปยังต่างประเทศ
โดย
ในระยะแรกจะขยายตลาดไปยังประเทศเพื่อนบ้านที่มีอัตราการเติบโตทางเศรษฐกิจที่สูง
และจะขยายสินค้าและบริการครอบคลุมตลาดต่างประเทศมากขึ้น

ทางด้านการผลิต บริษัทมีนโยบายในการปรับปรุงคุณภาพสินค้า
และเพิ่มประสิทธิภาพการผลิตอย่างต่อเนื่อง
เพื่อให้สามารถแข่งขันกับคู่แข่งทั้งด้านราคาและคุณภาพสินค้า ทั้งนี้
เพื่อให้บริษัทสามารถรักษาตำแหน่งผู้นำทางการตลาดของสินค้าสำคัญได้ อาทิเช่น ขวดแก้ว
กระดาษอนามัย และผลิตภัณฑ์ขนมขบเคี้ยว นอกจากนี้ บริษัทยังวางแผนควบคุมค่าใช้จ่ายในการผลิต
โดยเฉพาะต้นทุนด้านเชื้อเพลิงในการผลิต
เพื่อรองรับกับการปรับตัวของราคาเชื้อเพลิงที่คาดว่าจะเพิ่มขึ้นในอนาคต

ทางด้านการลงทุน และการขยายธุรกิจ บริษัทจะพิจารณาตามความเหมาะสมทั้งทางด้านเวลา
และทรัพยากร โดยการลงทุนใหม่อาจเป็นการลงทุนด้วยตนเอง หรือร่วมทุนกับคู่ค้า
หรือการซื้อกิจการที่ดำเนินการอยู่แล้ว โดยคำนึงถึงผลประโยชน์ของผู้ถือหุ้นเป็นสำคัญ

ทั้งนี้ ความสำเร็จตามแผนการทางการตลาด
และการขยายกิจการของบริษัทจะสำเร็จได้นั้นขึ้นอยู่กับทรัพยากรบุคคลที่มีคุณภาพ
โดยบริษัทได้เริ่มพัฒนาบุคลากรเพื่อรองรับเป้าหมายการเติบโตทางธุรกิจซึ่งการพัฒนาบุคลากรจะดำเนินการในทุกระดับชั้น
ควบคู่ไปกับการสรรหาบุคลากร และผู้บริหารที่มีความรู้ ความสามารถมาร่วมงานกับบริษัท

บริษัท เบอร์ลี่ ยุคเกอร์ จำกัด (มหาชน) และบริษัทย่อย ประกอบธุรกิจทั้งการผลิต การตลาด
การจัดจำหน่าย และการให้บริการ โดยแบ่งธุรกิจหลัก ดังนี้

1. กลุ่มสินค้าและบริการทางอุตสาหกรรม

ธุรกิจสินค้าและบริการทางอุตสาหกรรม แบ่งออกเป็น 3 ประเภท (1) ธุรกิจบรรจุภัณฑ์ (2)
ธุรกิจเครื่องมือและบริการทางวิศวกรรม และ (3) ธุรกิจผลิตและออกแบบโครงสร้างเหล็ก

(1) ธุรกิจบรรจุภัณฑ์ แบ่งออกเป็น 3 ประเภท (1) ธุรกิจบรรจุภัณฑ์แก้ว (2)
ธุรกิจบรรจุภัณฑ์กระป๋องอะลูมิเนียม และ (3) ธุรกิจบรรจุภัณฑ์พลาสติก
โดยมีบริษัทที่เป็นหลักในกลุ่มธุรกิจนี้ ได้แก่

-   ฝ่ายบรรจุภัณฑ์ของบริษัท เบอร์ลี่ ยุคเกอร์ จำกัด (มหาชน) เป็นผู้ทำการตลาดและจัดจำหน่าย
    บรรจุภัณฑ์แก้วทั้งหมดที่ผลิตจากบริษัท อุตสาหกรรมทำเครื่องแก้วไทย จำกัด (มหาชน)

-   บริษัท อุตสาหกรรมทำเครื่องแก้วไทย จำกัด (มหาชน) เป็นผู้ผลิตบรรจุภัณฑ์แก้ว
    และจำหน่ายให้กับฝ่ายบรรจุภัณฑ์ของบริษัท เบอร์ลี่ ยุคเกอร์ จำกัด (มหาชน)
    ซึ่งเป็นผู้ทำการตลาดและจัดจำหน่าย
    บรรจุภัณฑ์แก้วให้กับกลุ่มอุตสาหกรรมขนาดใหญ่ทั้งภายในประเทศ และต่างประเทศ

-   บริษัท ไทย เบเวอร์เรจ แคน จำกัด เป็นผู้ผลิต
    ทำการตลาดและจัดจำหน่ายบรรจุภัณฑ์ที่ทำจากอะลูมิเนียมสำหรับบรรจุเครื่องดื่ม ประกอบด้วย
    2 ส่วน คือ กระป๋องและฝา โดยมีการพิมพ์
    เครื่องหมายการค้าสำหรับสินค้าของลูกค้าแต่ละราย

-   บริษัท เบอร์ลี่ ไดน่าพลาส จำกัด เป็นผู้ผลิต
    ทำการตลาดและจัดจำหน่ายบรรจุภัณฑ์พลาสติกในรูปแบบขวด กล่องและฝา พร้อมทั้งพิมพ์
    หรือติดสติ๊กเกอร์ หรือหุ้มฉลากพลาสติก สำหรับสินค้ากลุ่มเครื่องสำอาง
    กลุ่มอาหารและนม และกลุ่มน้ำมันหล่อลื่น

-   บริษัท ไทย มาลายา กลาส จำกัด เป็นผู้ผลิตบรรจุภัณฑ์แก้ว
    และจัดจำหน่ายบรรจุภัณฑ์แก้วให้แก่กลุ่มอุตสาหกรรมขนาดใหญ่ทั้งภายในประเทศและต่างประเทศ

-   บริษัท มาลายากล๊าส โปรดักส์ เอสดีเอ็น บีเอชดี ตั้งอยู่ที่ประเทศมาเลเซีย โดยบริษัท
    เบอร์ลี่ ยุคเกอร์ จำกัด (มหาชน) ผ่านทาง บริษัท บีเจซี โอ-ไอ กล๊าส พีทีอี แอลทีดี
    ซึ่งเป็นบริษัทร่วมทุนได้เข้าไปซื้อกิจการในปี 2553 โดยถือหุ้นร้อยละ 100
    ดำเนินธุรกิจผลิตบรรจุภัณฑ์แก้ว
    และจัดจำหน่ายบรรจุภัณฑ์แก้วให้แก่กลุ่มอุตสาหกรรมขนาดใหญ่ทั้งภายในประเทศและต่างประเทศ

-   บริษัท มาลายา - เวียดนามกล๊าส ลิมิเต็ด ตั้งอยู่ที่ประเทศเวียดนาม โดยมาลายากล๊าส
    โปรดักส์ เอสดีเอ็น บีเอชดี ถือหุ้นร้อยละ 70 ดำเนินธุรกิจผลิตบรรจุภัณฑ์แก้ว
    และจัดจำหน่ายบรรจุภัณฑ์แก้วให้แก่กลุ่มอุตสาหกรรมขนาดใหญ่ทั้งภายในประเทศและต่างประเทศ

(2) ธุรกิจเครื่องมือและบริการทางวิศวกรรม ดำเนินธุรกิจโดยฝ่ายวิศวกรรมของบริษัท เบอร์ลี่
ยุคเกอร์ จำกัด (มหาชน) โดยเป็นตัวแทนจำหน่ายและทำการตลาด ออกแบบ ติดตั้ง
ให้คำปรึกษาและให้บริการหลังการขาย สำหรับผลิตภัณฑ์ อุปกรณ์และระบบวิศวกรรมประเภทต่าง ๆ
ทั้งที่เป็นเครื่องหมายการค้า ของบริษัท และเครื่องหมายการค้าของผู้อื่นที่นำเข้าจากต่างประเทศ

(3) ธุรกิจผลิตและออกแบบโครงสร้างเหล็ก ดำเนินธุรกิจโดย บริษัท ไทย - สแกนดิค สตีล จำกัด
ประกอบธุรกิจออกแบบ ผลิต และ ชุบสังกะสีโครงสร้างเหล็กเพื่อใช้กับเสาสายส่งไฟฟ้าแรงสูง
เสาสื่อสารโทรคมนาคม และอุตสาหกรรมทั่วไปทั้งในประเทศและต่างประเทศ

2. กลุ่มสินค้าและบริการทางอุปโภคบริโภค

จากการปรับโครงสร้างองค์กรในปี 2551 ได้มีการจัดตั้งฝ่ายการตลาดและฝ่ายขายของบริษัท
เบอร์ลี่ ยุคเกอร์ จำกัด (มหาชน)
เพื่อดำเนินงานด้านการตลาดและจัดจำหน่ายให้กับสินค้าของบริษัทที่ผลิตจาก
กลุ่มสินค้าและบริการทางอุปโภคและบริโภค รวมทั้งทำการตลาดและจัดจำหน่ายสินค้าให้คู่ค้า
แทนการดำเนินงานแบบเดิมที่ฝ่ายการตลาดและฝ่ายขายอยู่รวมกันกับฝ่ายผลิต
ซึ่งการปรับโครงสร้างก่อให้เกิดประโยชน์ในเรื่องการบริหารจัดการทรัพยากรร่วมกัน ทั้งนี้
การดำเนินธุรกิจในกลุ่มสินค้าและบริการทางอุปโภคบริโภคแบ่งออกเป็น 2 ลักษณะ คือ

(1) ธุรกิจสินค้าอุปโภคบริโภค สินค้าที่ผลิตแบ่งออกเป็น 4 ประเภท (1) ผลิตภัณฑ์กระดาษอนามัย
(2) ผลิตภัณฑ์ขนมขบเคี้ยว (3) ผลิตภัณฑ์อุปโภคบริโภค (4)
บริการด้านการตลาดและจัดจำหน่ายสินค้า
บริษัทที่เป็นหลักในกลุ่มนี้ประกอบด้วยบริษัทซึ่งเป็นผู้ผลิตสินค้า 4 บริษัท
โดยทำการตลาดและจัดจำหน่ายสินค้าผ่านฝ่ายการตลาด และฝ่ายขายของบริษัท เบอร์ลี่ ยุคเกอร์
จำกัด (มหาชน) ทั้งที่เป็นเครื่องหมายการค้าของบริษัทและของบุคคลอื่น

-   ฝ่ายการตลาด และฝ่ายขายบริษัท เบอร์ลี่ ยุคเกอร์ จำกัด (มหาชน)
    เป็นผู้ให้บริการด้านการตลาดและจัดจำหน่ายสินค้าอุปโภคบริโภคภายใต้เครื่องหมายการค้าและที่ผลิตจากกลุ่มบีเจซี
    รวมทั้งทำการตลาดและเป็นตัวแทนจัดจำหน่ายสินค้าของบริษัทคู่ค้าภายนอก เช่น
    ผลิตภัณฑ์น้ำผลไม้ผสมวุ้นมะพร้าว กาโตะ ชาพร้อมดื่มตราคิริน สบู่เดอร์มาพอน
    ผลิตภัณฑ์ทำความสะอาดพื้นและห้องน้ำ ตราเพนกวิน เป็นต้น

-   บริษัท เบอร์ลี่ ยุคเกอร์ เซลล็อกซ์ จำกัด
    เป็นผู้ผลิตกระดาษอนามัยที่เป็นเครื่องหมายการค้าของตนเอง เช่น เซลล็อกซ์ ซิลค์ แม็กซ์โม
    เบลล์ เมโลน่า โยริ ดิออน และรับจ้างผลิตสินค้าให้กับกลุ่มร้านค้าปลีกขนาดใหญ่
    ทั้งในประเทศและต่างประเทศ

-   บริษัท เบอร์ลี่ ยุคเกอร์ ฟู้ดส์ จำกัด เป็นผู้ผลิต จัดหาและจำหน่ายขนมขบเคี้ยวทอดกรอบ ขนม
    อบกรอบ และเครื่องดื่มช็อคโกแลต ที่เป็นเครื่องหมายการค้าของบริษัท เช่น เทสโต ปาร์ตี้
    แคมปัส ไบตี้ โดโซะ และ เพลิน เป็นต้น

-   เจซี ฟู้ดส์ เอสดีเอ็น บีเอชดี ตั้งอยู่ที่ประเทศมาเลเซีย เป็นธุรกิจที่บริษัทย่อย ได้แก่ บริษัท
    เบอร์ลี่
    ยุคเกอร์ ฟู้ดส์ จำกัด ได้เข้าไปซื้อกิจการในปี 2551 โดยถือหุ้นร้อยละ 100
    มีวัตถุประสงค์หลักเพื่อขยายตลาดและฐานการผลิตสินค้าในกลุ่มขนมขบเคี้ยว
    ออกสู่ตลาดมาเลเซียและประเทศอื่น ๆ ในแถบภูมิภาคเอเชียตะวันออกเฉียงใต้

-   บริษัท รูเบียอุตสาหกรรม จำกัด ผลิตสินค้าที่เป็นเครื่องหมายการค้าของบริษัท เช่น
    สบู่ก้อนและสบู่เหลวนกแก้ว สบู่ก้อนและสบู่เหลวแพรอทโกลด์ เป็นต้น
    และเป็นผู้ดำเนินธุรกิจรับจ้างผลิตสินค้าภายใต้เครื่องหมายการค้าอื่นประเภทเครื่องใช้ส่วนตัว
    สบู่ ลูกอม ช็อคโกแลต เครื่องสำอาง

-   ไทยคอร์ป อินเตอร์เนชั่นแนล (เวียดนาม) คัมปะนี ลิมิเต็ด (ไทยคอร์ป) เป็นผู้จัดจำหน่าย
    และ กระจายสินค้าประเภทอุปโภค บริโภค ไปสู่ระบบการค้าผ่าน ผู้ค้า (Dealers) ผู้ค้าส่ง
    (Wholesalers) และ ผู้ค้าปลีก (Retailers)
    โดยใช้ช่องทางกระจายสินค้าแบบการตลาดสมัยใหม่ (Modern Trade) และแบบดั้งเดิม
    (Traditional Trade) เพื่อครอบคลุมตลาดสินค้าผู้บริโภคทั่วประเทศเวียดนาม

(2) ธุรกิจบริการด้านการจัดเก็บและจัดส่งสินค้า (โลจิสติกส์) ดำเนินการโดย บริษัท เบอร์ลี่
ยุคเกอร์ โลจิสติกส์ จำกัด เป็นผู้นำการให้บริการด้านซัพพลายเชนและโลจิสติกส์
เพื่อให้บริการแก่ธุรกิจในกลุ่มบีเจซี และลูกค้าภายนอก โดยธุรกิจแบ่งออกเป็น 3 ประเภท ได้แก่

-   คลังสินค้า ให้บริการตรวจรับสินค้าเข้า จัดเก็บสินค้าตามกลุ่ม ชนิด วันหมดอายุ
    การเบิกจ่ายสินค้า การบรรจุหีบห่อ การจัดหมู่สินค้า
    ตลอดจนเตรียมใบสั่งสินค้าและเก็บเงินขณะส่งมอบสินค้า
    โดยบริการข้างต้นเป็นไปตามเกณฑ์หรือเงื่อนไขความต้องการของลูกค้า

-   การขนส่ง ดำเนินการจัดเตรียมสินค้าเพื่อกระจายส่งให้กับลูกค้า
    รวมถึงจัดการสายขนส่งด้วยรถของบริษัทเอง รถเช่า
    ตลอดจนประสานงานกับผู้รับเหมารถขนส่งแต่ละสาย

-   ตัวแทนพิธีการศุลกากร บริษัทเป็นตัวแทนที่ได้รับใบอนุญาต (เลขที่ 208)
    โดยมีขอบเขตการให้บริการเป็นแบบครบวงจร ทั้งนำเข้า ส่งออก ทางเรือ เครื่องบิน ทางบก
    (แบบออนไลน์ทางอิเล็กทรอนิกส์ ทั้ง “Green Line” และระบบ “Paperless”)
    และครอบคลุมถึงการบริหารค่าระวางสินค้า การแก้ปัญหาการจัดการด้านซัพพลายเชน
    รวมทั้งบริการอื่น ๆ ที่เกี่ยวข้อง เช่น การขอการคืนค่าภาระภาษีอากร
    สำหรับวัตถุดิบที่นำเข้าตามมาตรา 19 ทวิ แห่งพระราชบัญญัติศุลกากร เป็นต้น

3. กลุ่มสินค้าและบริการทางเวชภัณฑ์และทางเทคนิค

(1) สินค้าและบริการด้านเวชภัณฑ์
ดำเนินการโดยฝ่ายเวชภัณฑ์เป็นตัวแทนจำหน่ายผลิตภัณฑ์จากหลากหลายผู้ผลิตที่มีชื่อเสียงทั้งในประเทศ
และต่างประเทศ เน้นการจัดจำหน่ายภายในประเทศ
โดยเป็นผู้จัดจำหน่ายผลิตภัณฑ์ครอบคลุมแผนกอายุรกรรมโรคเลือด อายุรกรรมโรคข้อ
อายุรกรรมโรคไต
อายุรกรรมโรคหัวใจ อายุรกรรมกระดูก อายุรกรรมทางเดินปัสสาวะ
ศัลยกรรมลำไส้ใหญ่และทวารหนัก
โรคเด็ก โรคติดเชื้อ อายุรกรรมต่อมไร้ท่อ และผลิตภัณฑ์เพื่อการดูแลสุขภาพ

(2) สินค้าด้านเครื่องมือและนวัตกรรมทางการแพทย์ ดำเนินการโดยฝ่ายเครื่องมือและนวัตกรรม
ทางการแพทย์ เป็นตัวแทนจำหน่ายกลุ่มผลิตภัณฑ์เครื่องมือและอุปกรณ์ทางการแพทย์
รวมทั้งระบบโปรแกรมคอมพิวเตอร์ทางด้านการแพทย์ที่มีชื่อเสียงและเทคโนโลยี
เป็นที่ยอมรับกันทั่วโลก ผลิตภัณฑ์ดังกล่าวได้นำเข้าจากนานาทวีป อาทิ อเมริกา ยุโรป และเอเชีย
เช่น เครื่องเอ็กซเรย์ทั่วไป และเครื่องตรวจเอ็กซเรย์เต้านมทั้งแบบแอนะล็อก และดิจิตอล
เครื่องตรวจวัดความหนาแน่นของกระดูก
เครื่องตรวจอวัยวะภายในร่างกายซึ่งใช้คลื่นเสียงความถี่สูงนอกจากนี้ ยังเป็นผู้จัดจำหน่าย
และให้บริการเกี่ยวกับกลุ่มผลิตภัณฑ์ด้านระบบสารสนเทศทางการแพทย์ เช่น
ระบบการจัดเก็บและรับส่งข้อมูลภาพทางการแพทย์แบบดิจิตอล (PACS)
เครื่องอ่านและแปลงสัญญาณภาพเอ็กซเรย์เป็นระบบดิจิตอล (CR)

(3) สินค้าด้านเครื่องมือแพทย์ และวัสดุทางการแพทย์ ดำเนินการโดยฝ่ายเครื่องมือแพทย์ และ
ฝ่ายวัสดุทางการแพทย์ เป็นผู้จำหน่ายเครื่องมือ และอุปกรณ์ทางการแพทย์ประเภทเครื่องมือผ่าตัด
โดยเป็นผู้จัดจำหน่ายสินค้าประเภทเครื่องมือที่ช่วยในการผ่าตัดผ่านกล้องจุลศัลยกรรม
และอุปกรณ์ช่วยในการผ่าตัดแผลเล็กโดยผ่านกล้อง
รวมไปถึงเครื่องมือทางการแพทย์รูปแบบใหม่ที่ใช้หุ่นยนต์ช่วยในการผ่าตัด ยี่ห้อ “Da Vinci”
ตลอดจนวัสดุการแพทย์ต่าง ๆ เช่น เครื่องฆ่าเชื้อ ภายใต้เครื่องหมายการค้า “CISA”
ที่ใช้เทคโนโลยีสมัยใหม่ทำให้ลดเวลาในการฆ่าเชื้อ และใช้น้ำน้อยกว่าระบบทั่วไป
หรือที่เรียกว่าเทคโนโลยี “Aqua Zero” เป็นต้น

(4) ผลิตภัณฑ์เคมีอุตสาหกรรม บริษัท เบอร์ลี่ ยุคเกอร์ จำกัด (มหาชน) เป็นผู้นำเข้า
ดำเนินธุรกิจการตลาดและจัดจำหน่ายผลิตภัณฑ์ในอุตสาหกรรมต่าง ๆ ประกอบด้วย
อุตสาหกรรมอาหาร เครื่องดื่ม เบเกอรี่ เครื่องสำอาง อาหารสัตว์ ระบบทำความเย็น
อิเล็กทรอนิกส์ และอื่น ๆ

(5) ผลิตภัณฑ์เทคโนโลยีทางภาพ ดำเนินการโดยฝ่ายการพิมพ์
ดำเนินธุรกิจด้านการตลาดและจัดจำหน่ายผลิตภัณฑ์ทางด้านการพิมพ์ อาทิ อุปกรณ์เตรียมการพิมพ์
เช่น เพลท ฟิล์ม Workflow และ MIS Software เครื่องยิงเพลท เครื่องพิมพ์ Inkjet ระบบ
UV เครื่องพิมพ์สีดิจิตอลออฟเซท เครื่องอัดขยายภาพ และเครื่องเข้าเล่มโฟโต้บุ๊ค เป็นต้น
โดยได้รับการแต่งตั้งให้เป็นตัวแทนจำหน่ายอย่างเป็นทางการในประเทศไทย

  (6) ผลิตภัณฑ์เครื่องเขียนและเครื่องใช้สำนักงาน
  ดำเนินการโดยฝ่ายเครื่องเขียนและเครื่องใช้สำนักงาน เป็นตัวแทนจำหน่ายและทำการตลาด
  สินค้าเครื่องเขียนและเครื่องใช้สำนักงานซึ่งนำเข้าจากต่างประเทศและที่ผลิตภายในประเทศที่ใช้ในสถาบันการศึกษา
  หน่วยราชการ และสำนักงานทั่วไป ภายใต้เครื่องหมายการค้าของผู้อื่น เช่น
  ผลิตภัณฑ์เครื่องใช้สำนักงาน 3M ภายใต้ยี่ห้อ Scotch ® และ Post-it ® ผลิตภัณฑ์กาวและ
  เทปลบคำผิดยู้ฮู (UHU) ผลิตภัณฑ์สมุดและกระดาษดับเบิ้ลเอ (Double A) ผลิตภัณฑ์เครื่องเขียน
  สตาบิโล (STABILO) และ ผลิตภัณฑ์พิมพ์ภาพ (Printing Media) ภายใต้เครื่องหมายการค้า
  Shinko, Copal, Hiti เป็นต้น

(7) ผลิตภัณฑ์โซดาแอช ดำเนินการโดยบริษัท เบอร์ลี่ เอเชียติ๊ก โซดา จำกัด
ซึ่งเป็นตัวแทนจำหน่ายผลิตภัณฑ์เคมีอุตสาหกรรม เช่น โซดาแอช (Soda Ash)
โดยบริษัทจะนำเข้าสินค้าจากผู้ผลิตในต่างประเทศเพื่อจำหน่ายและ/หรือให้บริการนำเข้า จัดเก็บ
และกระจายสินค้า ให้แก่ลูกค้าในประเทศไทย

4. กลุ่มธุรกิจต่างประเทศ

ในเดือนพฤศจิกายน 2551 บริษัทได้มีการปรับโครงสร้างองค์กรโดยจัดตั้งกลุ่มธุรกิจต่างประเทศ
เพื่อดำเนินงานด้านธุรกิจส่งออก สนับสนุนการด้านการตลาดจัดจำหน่าย
และขยายกิจการในต่างประเทศโดยมีบริษัทหลักในกลุ่มประกอบด้วย

(1) บริษัท บีเจซี อินเตอร์เนชั่นแนล จำกัด ตั้งอยู่ที่ประเทศไทย
    จัดตั้งเพื่อมารองรับและอำนวยความสะดวกในการสนับสนุนการดำเนินธุรกิจให้แก่บริษัทในบีเจซี
    โดยหน้าที่หลักคือเป็นบริษัทลงทุน (Holding Company) เพื่อใช้ในการลงทุนในต่างประเทศ
    อีกทั้งทำหน้าที่เป็นศูนย์กลางในการดำเนินธุรกิจเพื่อช่วยสนับสนุนการส่งออก
    กระจายสินค้าของกลุ่มบีเจซีไปยังต่างประเทศ และการร่วมลงทุนระหว่างประเทศ

(2) บีเจซี อินเตอร์เนชั่นแนล คัมปะนี ลิมิเต็ด ตั้งอยู่ที่ฮ่องกง
    จัดตั้งเพื่อลงทุนในหุ้นของนิติบุคคลอื่นในต่างประเทศ
    การประกอบพาณิชยกรรมและการนำเข้าและส่งออก

(3) บีเจซี อินเตอร์เนชั่นแนล (เวียดนาม) ลิมิเต็ด (เดิมชื่อ วีนา กล๊าส อินดัสทรีส์ ลิมิเต็ด)
    ตั้งอยู่ที่ประเทศเวียดนาม จัดตั้งเพื่อพัฒนา ก่อสร้าง บริหาร
    และดำเนินกระบวนการในการผลิตในประเทศ เพื่อผลิต ทำการตลาด และจัดจำหน่าย
    บรรจุภัณฑ์ขวดแก้วคุณภาพสูง และผลิตภัณฑ์ที่คล้ายคลึงกัน

(4) บีเจซี กล๊าส คัมปะนี ลิมิเต็ด (ฮ่องกง) ตั้งอยู่ที่ฮ่องกง จัดตั้งเพื่อลงทุนในนิติบุคคลอื่น ค้าขาย
    นำเข้า และส่งออกสินค้า

(5) ไทยคอร์ป อินเตอร์เนชั่นแนล คัมปะนี ลิมิเต็ด (ฮ่องกง) ตั้งอยู่ที่ฮ่องกง
    จัดตั้งเพื่อลงทุนในหุ้นของนิติบุคคลอื่น

[]

  3.3 โครงสร้างรายได้

  กลุ่มบริษัท เบอร์ลี่ ยุคเกอร์ สามารถจำแนกโครงสร้างรายได้ ดังนี้

[TABLE]

[TABLE]

[TABLE]

[TABLE]